Vigseu
Vigseu (Viguzzolo an italian) a l'é un comun dël Piemont ëd 3.160 abitant , ant la provinsa ëd Lissandria.

As treuva an sla riva oriental dël torent Gruve, ant la pian-a a nòrd ëd la region dij Còj Tortonèis ch'a fan part dël pre-Apenin lìgur-piemontèis.

Stòria
Ël nòm ëd Vigseu a deriva dal latin Vicus, valadì vilagi: a l'era an efet un cit vilagi agregasse a l'inissi dl'età cristian-a, contut che as fussa ancaminà a colonisé j'anviron an manera framentaria dagià da l'età roman-a. Ël borgh a l'é cità an doi document dël sécol ch'a fa IX: ël prim a l'é n'at ëd véndita preparà da 'n nodar dël pais e datà 27 avril 804 (ancheuj conservà a l'Archivi Stòrich ëd Beubi), lë scond a l'é n'at dël 24 ëd novèmber 896 ant ël qual l'imperador Lambert II a conced Vigseu an feod a 'n sò vassal. A l'era dagià present na piev për ministré ij sacrament ant j'anviron. Antra ij sécoj ch'a fan XII e XIII, Vigseu a ven Lìbera Comun-a e dal 1278 a oten da Torton-a ël privilegi dla sitadinansa tortonèisa, a dimostrassioin ëd l'importansa econòmica e polìtica dël borgh. Dël 1281 a cata dai tortonèis ël drit ëd tiré l'eva da la Bealera 'd derivassion dal torent Cròu che Torton-a a l'avìa fait fossairé (e sòn a portarà ant ij sécoj a ciacòt sensa fin con ij pais d'avzin). Dal Tërzent Vigseu a intra, ansema ai pais dël Tortonèis, ant la giurisdission dël Ducà 'd Milan dij Viscont. Dël 1427 Flip Maria Viscont a conced n'esension decenal da le tasse an séguit a n'incendi ch'a l'avìa devastà 'l pais. Jë Sfòrsa a costrenzo 'l pais a n'at ëd pùblica sotmission, sota la mnassa 'd distrussion. Dël 1468 Galeass Maria Sfòrsa a anfeoda Vigseu a la famija piasentin-a dij Fojan, ch'a lo tniran fin a la fin dël feodalésim prima dla Rivolossion. 

Dël Setsent ël pais, tanme tut ël Tortonèis, a passa sota la protession dël re Carl Emanuel III ëd Savòja. D'apress a la fin dla dominassion fransèisa dl'Imperi 'd Napoleon Bon-a-part, Vigseu a intra definitivament ant ël Regn ëd Sardëgna, ant la Divison (peui Provinsa) ëd Lissandria, ant la Provinsa (peui Sircondari) ëd Torton-a e a cap d'ën Mandament ch'a comprendìa 'dcò Bërsòu, Ël Castlà, Sarzòu, Sregh e Volpièj.

Aministrassion
Ël sìndich a l'é Giuseppe Chiesa (dal 26/05/2014).

Anliure esterne 
 Sit istitussional

Arferiment 

Comun dla provincia ëd Lissandria